Document ID: /roh_data/filtered/fineweb-2-filterrobots_roh.jsonl.gz/43989

La damaun dals 30 d'october anc trenà e mental gia tar il gieu da la saira encunter ses anteriur club, ils SCL Tigers, cura che l'entira equipa da l'EV Zug è vegnida spedida a chasa pervi d'in cas positiv da Covid-19. Il temp da 10 dis da quarantina n'è betg stà d'evitar. Tge che Claudio Cadonau ha pudì evitar – da stuair stà a Zug en ina stanza.
Il hockeyan da 32 onns ch'ha sias ragischs oriundas en Surselva ha survegnì il consentiment da ses medi da passentar il temp d'isolaziun en sia chasa a Vuorz. Là ha el era pudì far inqual trenament ora en curtin, dasper far ora laina ed uschia laschar ora energias.
Abstrahà da tut las restricziuns e prescripziuns pervi da la pandemia, ha Claudio Cadonau gì in bun cumenzament tar ses nov patrun l'EV Zug. Suenter che plirs defensurs han bandunà il club è el il sulet nov cun blera rutina en quella posiziun. Dal trenader survegn el suenter ils emprims 7 gieus – che Zug ha gudagnà 6 – bler laud. Quel cun il numer 34 sin ses tricot engrazia e vul optimar sias qualitads defensivas e gugent era dar vinavant sias experientschas dad onns e tar numerus clubs als pli giuvens en l'equipa.
L'EV Zug è avanzà ad in top club en la pli auta liga svizra da hockey che maschaida cun davanttiers en la tabella e ch'ha ina gronda finamira. Puspè ina giada ir per il titel da campiuns svizzers, tge ch'è stà il cas l'ultima giada l'onn 1998.
Ma sch'i gartegia en questa stagiun cun ils playoffs u sche corona lavaga anc ina giada il pli bel temp da l'onn dals hockeyans, stat il mument en las stailas. Ed igl è da prender da gieu a gieu.